REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj 02-4324/14

26. januar 2015. godine

B e o g r a d

PREDSEDNIKU

NARODNE SKUPŠTINE REPUBLIKE SRBIJE

 Odbor za obrazovanje, nauku, tehnološki razvoj i informatičko društvo Narodne skupštine Republike Srbije, na sednici održanoj 26. januara 2015. godine, **razmatrao je predlog za izmenu utvrđene liste kandidata za članove Nacionalnog saveta za visoko obrazovanje, koju je Odbor dostavio Narodnoj skupštini na usvajanje kao Zbirnu listu kandidata uz izveštaj od 15. januara 2015. godine, broj 02-62/15**  i u skladu sa članom 156. Poslovnika Narodne skupštine o tome podnosi

I Z V E Š T A J

 **1.** Odbor za obrazovanje, nauku, tehnološki razvoj i informatičko društvo, na sednici održanoj održanoj 26. januara 2015. godine obavešten je da je Zaključkom Vlade od 23. januara, povučen predlog da se za člana Nacionalnog saveta za visoko obrazovanje (u daljem tekstu: Savet), sa liste koju podnosi Vlada Republike Srbije, izabere dr Branislava Belić, vanredni profesor Poljoprivrednog fakulteta Univerziteta u Novom sadu.

 **Vlada predlaže da se za člana Saveta izbere dr Milan Jovanović, redovni profesor Fakulteta političkih nauka u Beogradu,** umesto Branislave Belić

 U obrazloženju zaključka se navodi da je dr Branislava Belić, kao kandidat za člana Saveta, istovremeno i potpredsednik Skupštine AP Vojvodine, a kako je odredbom člana 10. stav 10. Zakona o visokom obrazovanju propisano da član ovog saveta ne može biti lice izabrano, postavljeno ili imenovano na funkciju u državnom organu, organu teritorijalne autonomije...to je donet zaključak o povlačenju njene kandidature.

 **2**. Odbor je razmotrio predlog Vlade da se za člana Saveta izbere dr Milan Jovanović, redovni profesor Fakulteta političkih nauka u Beogradu i konstatovao da je podnet u skladu sa odredbama člana 10. Zakona o visokom obrazovanju.

 **Odbor je nakon glasanja zaključio:**

**- da se predloži izmena utvrđene Zbirne liste kandidata i to tako, što će se u delu liste koju je predložila Vlada, pod rednim brojem 18, umesto prof. dr Branislave Belić, nalaziti prof. dr Milan Jovanović;**

 **- da se u prethodnom izveštaju, na strani 23, briše biografija prof. dr Branislave Belić;**

 **- da se izmenjena Zbirna lista kandidata dostavi Narodnoj skupštini na dalji postupak, zajedno sa biografijom prof. dr Milana Jovanovića.**

 **Odbor predlaže da se izmenjena Zbirna lista kandidata razmotri PO HITNOM POSTUPKU u skladu sa članom 167. Poslovnika, jer su se stekli uslovi za sprovođenje postupka za izbor 21 člana Nacionalnog saveta za visoko obrazovanje na period od četiri godine.**

 **Hitan postupak se predlaže, s obzirom na to da je mandat članovima Saveta istekao 29. decembra 2014. godine.**

 Originalna dokumentacija predloženih kandidata, kao i biografije kandidata Konferencije univerziteta koje su sastavljane na propisanom obrascu, nalazi se u službi Odbora i dostupna je na uvid svim narodnim poslanicima.

 Za izvestioca Odbora na sednici Narodne skupštine određen je mr Aleksandra Jerkov, predsednica Odbora.

 PREDSEDNICA

 mr Aleksandra Jerkov

**IZMENjENA ZBIRNA LISTA**

**KANDIDATA ZA ČLANOVE**

**NACIONALNOG SAVETA ZA VISOKO OBRAZOVANjE**

**I**

**Sa liste Konferencije univerziteta Srbije bira se dvanaest članova**:

1. **dr Jovan Stepanović**, redovni profesorTehnološkog fakulteta Univerziteta u Nišu,
2. **dr Vladica Cvetković**, redovni profesor Rudarsko-geološkog fakulteta Univerziteta u Beogradu,
3. **dr Dragan Đorđević,** redovni profesor Prirodno-matematičkog fakulteta Univerziteta u Nišu,
4. **prof. dr Ilija Kovačević**, Fakultet tehničkih nauka Univerziteta u Novom Sadu,
5. **dr Endre Pap**, redovni profesor Univerziteta Singidunum,
6. **akademik Đorđe Šijački**, Institut za fiziku Univerziteta u Beogradu,
7. **akademik Slobodan Grubačić**, profesor emeritus Univerziteta u Beogradu,
8. **dr Dušan Nikolić**, redovni profesor Pravnog fakulteta Univerziteta u Novom Sadu,
9. **dr Dejan Popović**, redovni profesor Pravnog fakulteta Univerziteta u Beogradu,
10. **akademik Vladimir Kostić**, redovni profesor Medicinskog fakulteta Univerziteta u Beogradu,
11. **mr Milan Aleksić**, profesor Filološko-umetničkog fakulteta u Kragujevcu**,**
12. **dr Jelica Đokić**, redovni profesor Fakulteta dramskih umetnosti Univerziteta umetnosti u Beogradu.

**II**

 **Sa liste Konferencije akademija strukovnih studija biraju se dva člana:**

13**. dr Damnjan Radosavljević**, profesor Visoke poslovno-tehničke škole strukovnih studija u Užicu,

14. **dr Ivan Bulatović,** profesor Beogradske poslovne škole-Visoka škola

 strukovnih studija u Beogradu

**III**

**Sa liste VladeRepublike Srbije bira se šest članova**:

15. **dr Branko Urošević**, redovni profesor Ekonomskog fakulteta Univerziteta u Beogradu

16. **dr Miodrag Popović**, redovni profesor Elektrotehničkog fakulteta

 Univerziteta u Beogradu

17. **dr Darko Plećaš**, redovni profesor Medicinskog fakulteta Univerziteta

 u Beogradu

18. **dr MILAN JOVANOVIĆ**, redovni profesor Fakulteta političkih nauka Univerziteta u Beogradu

 19. **dr Branislav Jeremić**, redovni profesor Mašinskog fakulteta

 Univerziteta u Kragujevcu

 20. **dr Slaviša Trajković**, redovni profesor Ekonomskog fakulteta Univerziteta u Prištini sa sedištem u Kosovskoj Mitrovici

**IV**

 **Sa liste nadležnog organa Autonomne pokrajine Vojvodine bira se jedan član**:

21**. dr Ratko Nikolić,** redovni profesor u penziji-Poljoprivredni fakultet Univerziteta u Novom Sadu.

**dr MILAN JOVANOVIĆ**

**redovni profesor Fakulteta političkih nauka**

*Rođen je 1958. godine u Tuzli.* Osnovne studije je kao redovni student upisao na Društveno-političkom smeru Fakulteta političkih nauka u akademskoj 1977/78. godini. Diplomirao je 1981. godine.

*Magistarske studije* - Poslediplomske studije na Fakultetu političkih nauka u Beogradu kandidat je upisao akademske 1981/82. godine. Tokom magistarskih studija radio je kao saradnik i sekretar na nizu projekata u Institutu za političke studije i u okviru toga objavio svoje prve radove. Ispitne obaveze, zaključno sa usmenim magistarskim ispitom, kandidat je ispunio 1984. godine, a 5. juna 1989. godine stekao je akademski naziv magistra političkih nauka, odbranivši magistarsku tezu pod naslovom „Karakter mandata u delegatskom izbornom sistemu“.

*Doktorske studije* - Naučni stepen doktora političkih nauka kandidat je stekao 28. oktobra 1996. godine, odbranivši doktorsku disertaciju na Fakultetu političkih nauka pod nazivom „Većinski i proporcionalni izborni sistemi u Srbiji 1990-1993.“

*Izbori u nastavna i naučna zvanja**-* Radni odnos kao istraživač-pripravnik zasnovao je u Institutu za političke studije 1. decembra 1981. godine. Istraživač-saradnik, prvo je zvanje u koje je kandidat izabran na Fakultetu političkih nauka u Beogradu, 1984. godine.

U nastavno zvanje docenta izabran je na Fakultetu političkih nauka u Beogradu, 1998. godine, na predmetu Politički sistem SR Jugoslavije, pri Katedri za politički sistem. Sve obaveze u nastavi preuzeo je početkom akademske 1998/99. godine, sa polovinom radnog odnosa, izvodeći vežbe i predavanja na svim smerovima. Istovremeno, angažovan je na Institutu za političke studije, sa polovinom radnog vremena, u okviru naučnoistraživačkih projekata Ministarstva nauke Republike Srbije u zvanju naučnog saradnika.

U zvanje vanrednog profesora Fakulteta političkih nauka izabran juna 2004. godine, na predmetu Politički sistem Srbije i Crne Gore sa punim radnim vremenom. Na tom predmetu izvodi nastavu i vežbe i istovremeno predaje na doktorskim studijama tematiku vezanu za nacionalni politički sistem. Posle izbora u zvanje vanrednog profesora, pokrenuo je predmet Izbori i izborni sistemi u okviru master i strukovnih specijalističkih studija na Fakultetu političkih nauka.

*Naučnoistraživački rad* - U karijeri prešao je sve stepenice u istraživačkom radu, od pripravnika, preko asistenta, sekretara projekta, preko metodologa, autora do rukovodioca potprojekata i projekata.

Projekti u čijoj je realizaciji učestvovao istraživali su različite segmente političkog sistem koji se mogu grupisati u nekoliko istraživačkih polja. Prvo polje čini izborni sistem i proces. Drugo polje čine istraživački radovi u domenu organizacije vlasti u nacionalnom političkom sistemu i komparativno. Treće polje obuhvata političke procese na redistribuciji političke moći u okviru političkih institucija: Politički život i političke institucije u Srbiji na prelazu iz XX u XXI vek (1995-2000); Modernizacija i modeli demokratskog razvoja političkih institucija u Srbiji (2000-2004); EPIC Project – Election Process Information Colection, International Institute for Democraty and Electoral Assistance, Stocholm (2003-2004), European Studies, u okviru TEMPUS projekta, Pravni fakultet, Niš i Pravni fakultet, Novi Sad (2003-2007) - neki su od projekata koji su finansirani od strane Ministarstva za nauku i realizovani na Institutu za političke studije i Fakultetu političkih nauka i naučnih institucija u inostranstvu; Društvene i političke pretpostavke izgradnje demokratskih institucija u Srbiji - Institut za političke studije i Fakultet političkih nauka (2005-2010); Institucionalne i normativne pretpostavke za poboljšanje statusa državljana Srbije i Srba koji žive u inostranstvu - Institut za uporedno pravo i Ministrastvo za dijasporu (2005-2006);Simulacija sednice Narodne skupštine Republike Srbije - Ludwig-Maximillians University of Munich, Center for Aplied Policy Research, Misija OEBS-a u Srbiji, Narodna skupština Republike Srbije i Ministarstvo prosvete (2007-2008)Reforme izbornog prava - Misija OEBS-a u Srbiji, Centar za demokratske izbore, Savet Evrope, Ministarstvo za državnu uparavu i lokalnu samoupravu (2007-2009); Podizanje demokratskih kapaciteta lokalne samouprave u Beogradu - Centar za demokratiju FPN i Skupština grada Beograda (2009).

*Naučni skupovi -* Učestvovao je na preko 50 naučnih skupova, konferencija, savetovanja i okruglih stolova. Po svojoj tematici one su uglavnom bili posvećene osnovnom istraživačkom polju kandidata – političkim institucijama, političkom sistemu, organizaciji vlasti i sl. Na naučnim skupovima, kandidat je podnosio i uvodna izlaganja i radove publikovane u celini.

*Predavačke i druge stručne aktivnosti-* Pored naučnih skupova učestvovao je u nizu savetovanja, tribina i edukativnih seminara, koji su se bavili različitim aspektima političkog sistema. Pod njegovim mentorstvom urađene su dve doktorske disertacije, a tri su fazi izrade. Bio je mentor u izradi četiri magistarska rada. Kao član komisije za ocenu i odbarnu učestvovao je u sedam doktorskih disertacija, i deset magistarskih radova.

Aktivno je učestvovao u raznovrsnim programima domaćih nevladinih organizacija, međunarodnih i naučnih organizacija, a u sklopu podizanja demokratskih kapaciteta političkih institucija, izradi predloga zakona, isl. saradjujući sa Centrom za slobodne izbore i demokratiju, Novinarskom školom, Centrom za primenjenu politiku Univerziteta u Minhenu i Instituta za demokratsku asistenciju u izborima u Štokholmu.

Dugogodišnji je član redakcije časopisa Srpska polititička misao i Politička revija. Član je redakcije Godišnjaka FPN. Učestvovao je u osnivanju časopisa Nacionalni interes. Kao urednik i priređivač potpisao je nekoliko desetina zbornika, knjiga, monografija u izdanju JP Službeni list SRJ i Instituta za političke studije. Recenzent je velikog broja naučnih članaka, monografija i udženika iz oblasti političkog sistema.